寄題遐觀閣
作者：趙鼎臣
朝代：宋

paragraphs: 子長南遊探禹穴，自誇歷覽多所列。
歸來落筆方著書，意與素王爭巧拙。
謫仙早亦勤四方，沉浮江海遨齊梁。
腹中領略幾萬里，文焰萬丈如許長。
取之欲富觀欲博，貪多豈不如谿壑。
直將眼力徧八方，達者應悲用心錯。
不如五柳宅邊一老人，家貧無錢常閉門。
時時矯首聊寓目，但見倦飛之鳥無心雲。
老人觀之釋然悟，歸去來兮從此賦。
勉旃爲謝倚欄人，著眼應須在渠處。